
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāvis izskatīja strīdu starp patērētāju un sabiedrību saistībā ar skaistumkopšanas pakalpojuma kvalitāti un informēšanas pienākuma izpildi.

No lietas materiāliem izriet, ka patērētājs 2026. gada 2. aprīlī sabiedrības pakalpojuma sniegšanas vietā, saņēma ausu caurduršanas pakalpojumu, kura ietvaros tika saskaņots otrais ausu caurums katrā ausī. Patērētājs norāda, ka līdz procedūrai katrā ausī bija tikai viens caurums. Pakalpojums ietvēra invazīvu mehānisku caurduršanu dzīvajos audos.

Patērētājs norāda, ka 2026. gada 12. aprīlī konstatēja papildu cauruma veidošanos kreisajā ausī, kurā iespējams ievietot auskaru līdz aptuveni pusei no tā garuma. Patērētājs nekavējoties nosūtīja elektroniskā pasta vēstuli sabiedrībai ar attēlu un lūgumu sniegt skaidrojumu. 2026. gada 13. aprīlī patērētājs ieradās klātienē, kur sabiedrības konsultante skaidroja, ka trešais caurums esot mikrotrauma, kas radusies pēc procedūras, piemēram, aizķeroties aiz matiem vai apģērba. Patērētājs norāda, ka konsultante izteica emocionāli paaugstinātus izteikumus, tostarp par iespējamu vēršanos pret patērētāju gadījumā, ja tiks iesniegta sūdzība, kas patērētājā radīja psiholoģisku diskomfortu. Patērētājs iesniedza dermatologa 2026. gada 17. aprīļa slēdzienu, kurā konstatēta kreisās auss ļipiņas durta brūce 0,1 mm diametrā, konusveida formā. Patērētājs norāda, ka šis slēdziens apliecina trešā cauruma esamību un neatbilst sabiedrības apgalvojumam par mikrotraumu. Patērētājs pievieno arī maksājuma dokumentu par iegādātu līdzekli brūces kopšanai.

Sabiedrība savos 2026. gada 5. maija un 17. jūnija paskaidrojumos norāda, ka pakalpojums tika sniegts atbilstoši pušu vienošanās saturam un profesionālās rūpības prasībām. Sabiedrība uzsver, ka procedūras laikā tika izdurts tikai viens caurums katrā ausī, ko apliecinot video/audio ieraksts. Sabiedrība norāda, ka trešais caurums varētu būt radies patērētājas darbību rezultātā pēc procedūras, mēģinot ievietot auskaru vietā, kur caurums netika izdurts. Sabiedrība norāda, ka nav medicīniska slēdziena, kas apliecinātu trešā cauruma izveidošanos procedūras laikā, un pieejamie materiāli neļaujot viennozīmīgi noteikt tā rašanās brīdi. Sabiedrība norāda, ka patērētājs pirms procedūras parakstīja anketu, kurā apliecināja informētību par vispārīgajiem riskiem un pēcprocedūras kopšanu.

Patērētājs savā iesniegumā Komisijai lūdz izvērtēt pakalpojuma kvalitāti, informēšanas pienākuma izpildi, sabiedrības sniegto skaidrojumu pamatotību, kā arī iespējamu agresīvas komercprakses pazīmi konsultantes izteikumu dēļ. Patērētājs lūdz atlīdzināt izdevumus par pakalpojumu un brūces kopšanas līdzekli.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 27. panta pirmo daļu pakalpojuma sniedzējam ir pienākums nodrošināt pakalpojuma sniegšanu, ievērojot profesionālās rūpības prasības. Savukārt saskaņā ar PTAL 14.¹ panta otrās daļas 2. punktu pakalpojums uzskatāms par atbilstošu līguma noteikumiem, ja tas sniegts ar profesionālu rūpību.

Komisija konstatē, ka no lietas materiāliem izriet, ka sabiedrība ir iesniegusi video/audio ierakstu, kas apliecina tikai divu caurumu izduršanu. Patērētājs savukārt iesniedz dermatologa slēdzienu, kas apliecina durtas brūces esamību, taču slēdzienā nav norādīts brūces rašanās laiks vai cēlonis.

Komisija ņem vērā, ka dermatologa slēdziens konstatē brūci, taču neapliecina tās rašanos pakalpojuma sniegšanas laikā. No lietas materiāliem neizriet objektīvi pierādījumi, kas ļautu viennozīmīgi secināt, ka trešais caurums radies procedūras laikā. Komisija ņem vērā arī sabiedrības iesniegto video/audio ierakstu, kas apliecina tikai vienu caurumu izduršanu katrā ausī. Lai prasība būtu pamatota, neatbilstībai jābūt pierādītai. Ņemot vērā, ka nav pietiekamu pierādījumu, kas apliecinātu trešā cauruma izveidošanos pakalpojuma sniegšanas laikā vai sabiedrības profesionālās rūpības neievērošanu, Komisijai nav pamata uzskatīt, ka pakalpojums sniegts neatbilstoši līguma noteikumiem.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:

noraidīt patērētājas prasību.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

